ΑΠΟΦΑΣΗ ΤΟΥ ΣΥΜΒΟΥΛΙΟΥ της 24ης Σεπτεμβρίου 1998 σχετικά με την υλοποίηση εκ μέρους της Επιτροπής δραστηριοτήτων για τη στρατηγική πρόσβασης στην αγορά της Κοινότητας (98/552/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113,

την πρόταση της Επιτροπής (1),

Εκτιμώντας:

ότι η κοινή εμπορική πολιτική θα ήταν ατελής αν δεν συνοδευόταν σε επίπεδο Κοινότητας από συγκεκριμένες δραστηριότητες έχουσες ως σκοπό την άρση των φραγμών στο εμπόριο 7

ότι, κατά συνέπεια, οι νέες εμπορικές ευκαιρίες που ανοίγονται παγκοσμίως για την κοινοτική βιομηχανία θα πρέπει να ενισχυθούν από μια πολιτική πρόσβασης στην αγορά της Κοινότητας, για την άρση των φραγμών στο εμπόριο 7

ότι η πολιτική αυτή είναι απαραίτητο να υποστηριχθεί με συγκεκριμένες δραστηριότητες για τον εντοπισμό, και την εξεύρεση τρόπων εξάλειψης, των φραγμών στο εμπόριο 7

ότι, για το σκοπό αυτό, είναι αναγκαίο να θεσπισθούν κανόνες οι οποίοι θα καθορίζουν τους βασικούς στόχους που θα πρέπει να επιτύχει η Επιτροπή, καθώς και τα μέσα για την επίτευξη των στόχων αυτών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η Επιτροπή, υλοποιώντας την κοινοτική στρατηγική πρόσβασης στην αγορά, αναλαμβάνει τις ακόλουθες δραστηριότητες:

- προσδιορισμό και ανάλυση των φραγμών πρόσβασης στην αγορά τρίτων χωρών,

- δημιουργία και ανάπτυξη βάσεων δεδομένων, καθώς επίσης συντονισμό και διάδοση πληροφοριών σχετικά με τους φραγμούς στο εμπόριο και τους διεθνείς ή εθνικούς εμπορικούς κανονισμούς,

- μελέτες που αφορούν, ειδικότερα, την εκπλήρωση εκ μέρους τρίτων χωρών των υποχρεώσεων τις οποίες υπέχουν βάσει διεθνών εμπορικών συμφωνιών ή οι οποίες αφορούν την προετοιμασία διαπραγματεύσεων,

- διοργάνωση επιχειρηματικών σεμιναρίων και άλλων παρόμοιων συναντήσεων, παραγωγή και διανομή μελετών, ενημερωτικών εντύπων, δημοσιεύσεων και φυλλαδίων που αφορούν τις νομικές και οικονομικές πτυχές σχετικά με την άρση των φραγμών στο εμπόριο.

2. Κατά την υλοποίηση των δραστηριοτήτων που αναφέρονται στην παράγραφο 1, η Επιτροπή μεριμνά για τη συνεκτικότητα των επιμέρους δραστηριοτήτων που αναπτύσσονται στο πλαίσιο αυτό με τις ποικίλες πτυχές άλλων πολιτικών της Κοινότητας.

Άρθρο 2

Προκειμένου να μπορέσει να διενεργήσει τις δραστηριότητες που αναφέρονται στην παρούσα απόφαση, η Επιτροπή διαθέτει τους αναγκαίους χρηματοδοτικούς πόρους. Για το σκοπό αυτό, η Επιτροπή περικλείει ετησίως, στο πλαίσιο των συνήθων δημοσιονομικών διαδικασιών, προτάσεις σχετικά με τις χρηματοδοτικές απαιτήσεις των καθοριζόμενων στο άρθρο 1 δραστηριοτήτων.

Άρθρο 3

Κατά τη διενέργεια των αναφερόμενων στο άρθρο 1 δραστηριοτήτων, η Επιτροπή επικουρείται από επιτροπή συμβουλευτικού χαρακτήρα, η οποία απαρτίζεται από τους αντιπροσώπους των κρατών μελών και προεδρεύεται από τον αντιπρόσωπο της Επιτροπής.

Ο αντιπρόσωπος της Επιτροπής υποβάλλει στην επιτροπή σχέδιο των προς θέσπιση μέτρων. Η Επιτροπή εκδίδει τη γνώμη της επί του σχεδίου εντός προθεσμίας την οποία δύναται να τάσσει o Πρόεδρος ανάλογα με το επείγον του εκάστοτε θέματος, εν ανάγκη διεξάγοντας ψηφοφορία.

Η γνώμη καταχωρείται στα πρακτικά 7 εξάλλου, κάθε κράτος μέλος έχει το δικαίωμα να ζητήσει την καταχώρηση της θέσης του στα πρακτικά.

Η Επιτροπή λαμβάνει στο μέγιστο δυνατό βαθμό υπόψη τη γνώμη που διατύπωσε η επιτροπή και την ενημερώνει για τον τρόπο με τον οποίο ελήφθη υπόψη η γνώμη της.

Βρυξέλλες, 24 Σεπτεμβρίου 1998.

Για το Συμβούλιο

Ο Πρόεδρος

N. MICHALEK

(1) ΕΕ C 316 της 25. 10. 1996, σ. 12.